钦定古今图书集成/历象汇编/历法典/第083卷 > 后汉
## 钦定古今图书集成/历象汇编/历法典/第083卷 > 后汉

### 和帝永元十五年造黄道铜仪

按《后汉书和帝本纪》，不载。按《律历志》，永元十五年
七月甲辰，诏书造太史黄道铜仪，以角为十三度，亢
十，氐十六，房五，心五，尾十八，箕十，斗二十四四分度
之一，牵牛七，须女十一，虚十，危十六，营室十八，东壁
十，奎十七，娄十二，胃十五，昴十二，毕十六，觜三，参八，
东井三十，舆鬼四，柳十四，星七，张十七，翼十九，轸十
八，凡三百六十五度四分度之一。

按《隋书天文志》：“永元十五年，诏左中郎将贾逵乃始
造太史黄道铜仪。”

### 顺帝阳嘉元年张衡造候风地动仪

按《后汉书顺帝本纪》，不载。按《张衡传》，“阳嘉元年，造
候风地动仪，以精铜铸成，员径八尺，合盖隆起，形似
酒尊，饰以篆文山龟鸟兽之形。中有都柱，傍行八道，
施关发机，外有八龙，首衔铜丸，下有蟾蜍，张口承之。
其牙机巧制，皆隐在尊中，覆盖周密无际。如有地动，
尊则振龙，机发吐丸，而蟾蜍衔之，振声激扬，伺者因
此”觉知。虽一龙发机，而七首不动。寻其方面，乃知震
之所在。验之以事，合契若神，自书典所记，未之有也。
尝一龙机发，而地不觉动，京师学者咸怪其无征。后
数日驿至，果地震。陇西于是皆服其妙。

### 桓帝延熹七年太史令张衡作浑天仪

按《后汉书桓帝本纪》，不载。按《张衡传》：“衡善机巧，尤
致思于天文阴阳历筭。安帝雅闻衡善术学，公车特
征，拜郎中，再迁为太史令。遂乃研核阴阳，妙尽璇玑
之正，作浑天仪，著《灵宪算罔论》，言甚详明。”

按张衡《本集浑仪》说，“赤道横带浑天之腹，去极九十
一度十分之五，黄道斜带其腹，出赤道表里各二十四度，故夏至去极六十七度而强，冬至去极百一十
五度亦强也。然则黄道斜截赤道者，则春分秋分之
去极也。今此春分去极九十少、秋分去极九十一少
者，就夏历景去极之法以为率也。上头横行第一行”
者，黄道进退之数也。本当以铜仪日月度之，则可知
也。以仪一岁乃竟，而中间又有阴雨，难卒成也。是以
作小浑，尽赤道、黄道。乃各调赋三百六十五度四分
之一，从冬至所在始起，令之相当值也。取北极及衡
各诚椓之为轴，取薄竹篾穿其两端，令两穿中间与
浑半等以贯之，令察之与浑相切摩也。乃从减半起，
以为八十二度八分之五，尽衡减之半焉。又中分其
篾，拗去其半，令其半之际正直与两端减半相直。令
篾半之际，从冬至起一度一移之，视篾之半际，夕多
黄赤道几也。其所多少，则进退之数也。从北极数之，
则元极之度也。各分赤道、黄道为二十四气，一气相
去十五度十六分之七。每一气者，黄道进退一度焉。
所以然者，黄道直时，去南北极近，其处地小而横行
与赤道且等，故以篾度之于赤道多也。设一气令十
六日皆常率，四日差少半也。令一气十五日不能半
耳，故使中道三日之中若少半也。三气一节，故四十
六日而差今三度也。至于差三之时，而五日同率者，
一其实节之间不能四十六日也。今残日居其策，故
五日同率也。其率虽同，先之皆强，后之皆弱，不可胜
计。取至于三，而复有进退者，黄道稍斜，于横行不得
度故也。春分秋分所以退者，黄道始起更斜矣，于横
行不得度故也，亦每一气一度焉。三气一节，亦差三
度也。至三气之后，稍远而直，故横行得度“而稍进也。
立春、立秋，横行稍退矣，而度犹云进”者，以其所退减
其所进，犹有盈馀未尽故也。“立夏、立冬，横行稍进矣，
而度犹退”者，以其所进，增其所退，犹有不足未毕故
也。以此论之，日行非有进退，而以赤道重广，黄道使
之然也。本二十八宿相去度数，以赤道为强耳，故于
黄道亦进退也。冬至在斗“二十一度少半，最远时也。
而此历斗二十度俱百一十五强矣，冬至宜与之同
率焉。夏至在井二十一度半强，最近时也。而此历井
二十三度俱六十七度强矣，夏至宜与之同率焉。”
按《晋书天文志》：顺帝时，张衡制浑象。

按《隋书天文志》：“桓帝延熹七年，太史令张衡更以铜
制，以四分为一度，周天一丈四尺六寸一分。”

按《尚书通考》：“东汉延熹中，张衡以铜制于密室中，具
内外规，南北极黄赤道，列二十四气、二十八宿、中外
星官及日月五纬，以漏水转之于殿上室内，令司之
者闭户而唱，以告灵台之观天者，璇玑所加，某星始
见，某星已中，某星已法，皆如合符。”〈按衡本传自安帝时已征拜太史令

《晋书》云“顺帝时” ，惟《隋志》云“延熹七年” ，今从之。